Folketing
2000-11-17

Der er kommuner, hvor man helt bevidst har opprioriteret området. Og hvad er erfaringerne fra disse kommuner? Jo, man har givet de ældre mere livskvalitet, fordi de ældre igen er blevet i stand til at udføre nogle af de opgaver, som de ellers ikke kunne, før sygdommen satte ind. Det giver jo en stor tilfredsstillelse. Og man kan sige, at det giver mindre udgifter på sundheds- og plejeområdet. Det er et stort spørgsmål, om ikke en sådan prioritering også er udgiftsneutral. I Venstre vil vi gerne i udvalget bede ministeren indhente erfaringer fra de kommuner, der i flere år har praktiseret de intentioner, som ligger i lovforslaget. Med hensyn til lovforslag nr. L 110: Lovforslagets intentioner kan Venstre støtte. Vi ønsker en hurtig og kvalitetsmæssig opfølgning på sygedagpengene i kommunerne, da området kan kræve fleksibilitet for at fremkalde optimale løsninger. Så er vi også tilfredse med, at ministeren har indføjet en forsøgsparagraf, der giver ministeren nogle muligheder for at fravige reglerne. Kommunerne bør efter Venstres opfattelse have bedre mulighed for at konvertere dagpengeudgiften til aktiv behandling for de pågældende sygdomsramte.